BIZ ลุ้นประมูลโปรเจคใหม่ กว่า 700 ล้านบาท หนุนปี 63 โตตามแผน
BIZ ส่งสัญญาณ แนวโน้มผลงานครึ่งปีหลังโตแกร่ง รอลุ้นประมูลหลายโปรเจคมูลค่ารวมกว่า 700 ล้านบาท เสริม Backlog 1.5 พันล้านบาท ดันสิ้นปี 63
30 พ.ค. 2563

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า แนวโน้มผลการดำเนินงานในช่วงที่เหลือในปีนี้คาดว่าจะเติบโตอย่างแข็งแกร่ง แม้สถานการณ์เศรษฐกิจโดยรวมของประเทศ จะได้รับผลกระทบจากการแพร่ระบาดของไวรัสโควิด-19 แต่การดำเนินธุรกิจบริษัท ยังสามารถดำเนินการธุรกิจต่อไปได้ โดยได้รับผลกระทบเพียงเล็กน้อย โดยปัจจุบันมีงานในมือรอรับรู้รายได้ (Backlog) ประมาณ 1,515 ล้านบาท คาดจะทยอยรับรู้รายได้เข้ามาตามแผน 80-90% ในปีนี้
ทั้งนี้ โครงการใหญ่ที่รอส่งมอบในปีนี้ คือโครงการศูนย์รักษาผู้ป่วยมะเร็งด้วยอนุภาคโปรตอน ของโรงพยาบาลจุฬาลงกรณ์ ซึ่งจะส่งมอบและรับรู้รายได้เข้ามาประมาณไตรมาส 3/63
นอกจากนี้ ยังอยู่ระหว่างรอผลประมูลงานใหม่ ซึ่งเป็นงานถูกเลื่อนมาจากปลายปี 2562 จากการที่งบประมาณปี 2563 มูลค่ารวมกว่า 700 ล้านบาท ซึ่งจะช่วยผลักดันผลการดำเนินงานของบริษัทฯ เติบโตอย่างแข็งแกร่ง และมั่นใจว่ารายได้ปีนี้จะเติบโตก้าวกระโดด ตามแผนงานที่วางไว้
ขณะที่ ผลการดำเนินงานในปีนี้ ที่คาดว่าจะเติบโตอย่างมีนัยสำคัญ ส่วนหนึ่งมาจากการรับรู้จากส่วนของโรงพยาบาลแคนเซอร์อลิอันซ์ ศรีราชา จังหวัดชลบุรี ซึ่งบริษัทฯ เข้าร่วมถือหุ้นในสัดส่วน 65% ซึ่งในปีนี้ถือเป็นปีแรกที่จะรับรู้รายได้เต็มปีตามสัดส่วน และคาดว่าจะถึงจุดคุ้มทุนภายใน 5-7 ปี ซึ่งในปัจจุบันเปิดให้บริการ คลินิกแพทย์แผนไทย แผนกไตเทียมแล้ว อีกทั้งปัจจุบันเปิดรับผู้ป่วยมะเร็งโดยใช้สิทธิ สปสช., บัตรทอง 30 บาท หลักประกันสุขภาพแห่งชาติรวมถึงสิทธิข้าราชการ ตามสิทธิกรมบัญชีกลาง อีกด้วย
อนึ่ง ผลการดำเนินงานของบริษัทและบริษัทย่อยสำหรับงวด 3 เดือน สิ้นสุดวันที่ 31 มีนาคม 2563 มีรายได้รวม 263 ล้านบาท เพิ่มขึ้น 167 ล้านบาท หรือ 174% เทียบช่วงเดียวกันของปีก่อนมีรายได้รวม 96.03 ล้านบาท และมีกำไรสุทธิ 15.28 ล้านบาท เพิ่มขึ้น 10.50 ล้านบาท หรือ 219% เทียบช่วงเดียวกันของปีก่อนมีกำไรสุทธิ 4.78 ล้านบาท
โดยในงวด 3 เดือนแรกของปี 2563 มีรายได้จากการขายจำนวน 212 ล้านบาท เพิ่มขึ้น 178 ล้านบาท หรือเพิ่มขึ้น 538% เทียบช่วงเดียวกันของปีก่อนที่มีรายได้จากการขายจำนวน 33.18 ล้านบาท เนื่องจากบริษัทส่งมอบงานโครงการใหญ่ตามระยะเวลาของสัญญา เมื่อเทียบกับช่วงเดียวกันของปีก่อนที่มีเพียงรายได้จากอุปกรณ์ประกอบทางการแพทย์อื่น ๆ